Il-Partit Nazzjonalista waqqaf il-Forum Professjonisti biex ilaqqa’ l-politika u l-ideali mal-prattika u l- expertise biex ikollu politika li tispira lin-nies, iżda wkoll li fl-istess waqt tissarraf f’ policies tajbin li jagħtu l-frott għan-nies meta jitwettqu. Dan qalu l-Kap tal-Partit Nazzjonalista Simon Busuttil kien qed jindirizza l-ewwel Assemblea Ġenerali tal-Forum Professjonisti Partit Nazzjonalista. Simon Busuttil tkellem dwar kif fl-aħħar snin, il-professjonijiet żdiedu f’ħafna oqsma u ma baqgħux dawk tradizzjonali. Huwa qal li f’dan l-istess ħsieb twaqqfu wkoll għaxar policy fora fejn nies minn kull qasam tal-ħajja, inkluż professjonisti, jistgħu jfasslu policies aġġornati għall-Partit Nazzjonalista li jitgħallmu mill-passat u jħarsu lejn il-futur li se jkun mibdul hekk kif din is-soċjetà qed tkompli tinbidel. Hu rrelata dan is-suċċess mal-ftuħ kbir fl-edukazzjoni, li ta opportunità lil eluf kbar ta’ Maltin u Għawdxin mhux biss li jsibu xogħol u jkunu ħaddiema, imma wkoll li jkunu professjonisti fil-veru sens tal-kelma. Il-Kap tal-Partit Nazzjonalista qal li professjonist jista’ jgħin lill-pajjiż u lil dawk li jieħdu d-deċiżjonijiet biex jieħdu toroq tajbin ibbażati fuq studju bir-reqqa ta’ dak li hemm bżonn u ta’ dak li għandu jsir biex il-politika tkun prattika u tħalli l-frott li taspira għalih għan-nies.